กระทรวงแรงงาน พัฒนาทักษะแรงงานในธุรกิจด้านการท่องเที่ยว ให้มีความพร้อมในการทำงาน
นายประทีป ทรงลำยอง อธิบดีกรมพัฒนาฝีมือแรงงาน เปิดเผยว่า จากมาตรการผ่อนปรนมาตรการด้านการท่องเที่ยว ทำให้มีชาวต่างชาติเดินทางมาท่องเที่ยวในประเทศไทยเพิ่มสูงขึ้น โดยเฉพาะจังหวัดทางภาคใต้ ส่งผลให้สถานประกอบกิจการ เช่น กิจการด้านการโรงแรม ที่พักอาศัย ร้านอาหาร ตลอดจนธุรกิจอื่นๆ ที่เกี่ยวข้องกับการท่องเที่ยว มีความต้องการแรงงานเพิ่มมากขึ้น กรมพัฒนาฝีมือแรงงาน เตรียมความพร้อม เพื่อพัฒนาทักษะให้แก่แรงงานที่สนใจทำงานในธุรกิจด้านการท่องเที่ยว ให้มีความพร้อมในการทำงาน ซึ่งในปี 2565 ดำเนินการพัฒนาทักษะให้แก่แรงงานด้านการท่องเที่ยวไปแล้วจำนวน 4,400 คน จากเป้าหมาย 5,000 บาท หลักสูตรที่จัดฝึกอบรม มีทั้งด้านการเพิ่มทักษะฝีมือในสาขาอาชีพเฉพาะ อาทิ บาริสต้ามืออาชีพ นักส่งเสริมสุขภาพแบบองค์รวมสปาตะวันตก (หัตถบำบัด) นอกจากนี้ ยังฝึกอบรมด้านภาษา ให้แก่แรงงานที่ทำงานในธุรกิจท่องเที่ยวอีกด้วย เพื่อทบทวนทักษะให้มีความมั่นใจในการสื่อสารกับนักท่องเที่ยวชาวต่างชาติ หลังจากที่ไม่ได้ใช้ทักษะด้านภาษามาเป็นเวลานาน ส่วนการฝึกทักษะให้แก่แรงงานเพื่อป้อนตลาดด้านการท่องเที่ยว ได้กำหนดยุทธศาสตร์จังหวัดเพื่อพัฒนาทักษะให้แก่แรงงานในพื้นที่อย่างเร่งด่วน พร้อมประชาสัมพันธ์ความต้องการรับแรงงานเข้าทำงานในสถานประกอบกิจการด้านการท่องเที่ยวทั่วประเทศให้แก่แรงงานได้รับทราบ โดยเฉพาะด้านนวดไทย หรือนวดสปา เนื่องจากนักท่องเที่ยวชาวต่างชาติสนใจใช้บริการเป็นจำนวนมาก ทำให้ผู้ประกอบอาชีพมีรายได้ดีเฉลี่ยถึงเดือนละ 20,000 -30,000 บาท อีกทั้งยังมีความต้องการแรงงานที่มีทักษะด้านนวดเข้ามาทำงานอีกเป็นจำนวนมาก ค่าจ้างพนักงานจึงสูงขึ้น ผู้สนใจฝึกทักษะอาชีพสามารถดูรายละเอียดเพิ่มเติมได้ที่ เว็บไซต์กรมพัฒนาฝีมือแรงงาน www.dsd.go.th หรือสอบถามเพิ่มเติมที่สายด่วนกระทรวงแรงงาน 1506 กด 4